REGLAMENT DEL SISTEMA DE GESTIÓ DE DOCUMENTS I ARXIUS DE LA UNIVERSITAT D'ALACANT - Butlletí Oficial Universitat d'Alacant



[Ir a contenido](#contenido-pagina)



Barra Sede Electrónica, correo y UACloud

[Universidad de Alicante / Universitat d'AlacantUniversidad de Alicante](https://www.ua.es/es)
==============================================================================================

Menú
 Leer

Cerrar menú

* [Sede Electrónica](https://seuelectronica.ua.es/)
* [Webmail](https://www1.webmail.ua.es/login0.php3?idi=es)
* [UACloud CV](https://cvnet.cpd.ua.es/uacloud/home/indexVerificado)

Sede Electrónica, correo y UACloud en el móvil



Selector de idiomas

* [Idioma](#)
  + [Español](/es/acuerdo/1210)
  + [Valencià](/va/acuerdo/1210)






Selector de idioma

Leer

* [Español](/es/acuerdo/1210)
* [Valencià](/va/acuerdo/1210)

Selector de idiomas





Sede Electrónica, correo y UACloud

[![Universitat d'Alacant](https://web.ua.es/secciones-ua/images/layout/logo-ua.jpg)](https://www.ua.es/va/index.html)

* [Seu Electrònica](https://seuelectronica.ua.es/)
* [Webmail](https://www1.webmail.ua.es/login0.php3?idi=va)
* [UACloud CV](https://cvnet.cpd.ua.es/uacloud/home/indexVerificado)





REGLAMENT DEL SISTEMA DE GESTIÓ DE DOCUMENTS I ARXIUS DE LA UNIVERSITAT D'ALACANT[Butlletí Oficial Universitat d'Alacant](/ca/Publicacion)
==========================================================================================================================================

Secretaria General

Butlletí Oficial Universitat d'Alacant





REGLAMENT DEL SISTEMA DE GESTIÓ DE DOCUMENTS I ARXIUS DE LA UNIVERSITAT D'ALACANT

Data d'aprovació
:   30/07/2009

Data de publicació
:   01/09/2009

Òrgan competent
:   Consell de Govern

Secció
:   DISPOSICIONS GENERALS

* [Ver acuerdo en formato **PDF**](/pdf.asp?pdf=1210.pdf)
* Comparteix acuerdo en redes sociales
  + [Enviar sumario por 



    Correu](mailto:?subject=BOUA&body=https://www.boua.ua.es/va/acuerdo/1210)
  + [Compartir acuerdo en 

    Facebook](https://www.facebook.com/sharer.php?u=https://www.boua.ua.es/va/acuerdo/1210)
  + [Compartir acuerdo en 

    X](https://twitter.com/intent/tweet?via=UA_Universidad&text=REGLAMENT DEL SISTEMA DE GESTIÓ DE DOCUMENTS I ARXIUS DE LA UNIVERSITAT D'ALACANT&url=https://www.boua.ua.es/va/acuerdo/1210)

**Títol:** REGLAMENT DEL SISTEMA DE GESTIÓ DE DOCUMENTS I ARXIUS DE LA UNIVERSITAT D'ALACANT

**Secció:** DISPOSICIONS GENERALS

**Òrgan:** Consell de Govern

**Data d'aprovació:** dijous, 30 de juliol de 2009

REGLAMENT DEL SISTEMA DE GESTIÓ DE DOCUMENTS I ARXIUS DE LA UNIVERSITAT D'ALACANT  
   
    
 ÍNDEX   
  
    
 EXPOSICIÓ DE MOTIUS   
    
 CAPÍTOL 1. DISPOSICIONS GENERALS   
 Art. 1. Àmbit d'aplicació   
 Art. 2. El patrimoni documental de la UA   
    
 CAPÍTOL II. El sistema de gestió de documents i arxius de la UA   
 Article 3. Concepte i estructura   
 Article 4. Funcions del Servei d'Arxiu i Registre   
 Article 5. El registre d'entrada i eixida de documents de la UA   
 Article 6. Els arxius de gestió   
 Article 7. L'Arxiu General   
    
 CAPÍTOL III. La Comissió de Documents i Arxius   
 Article 8. Naturalesa de la Comissió de Documents i Arxius   
 Article 9. Composició de la Comissió de Documents i Arxius   
 Article 10. Funcions de la Comissió de Documents i Arxius   
    
 CAPÍTOL IV. La gestió dels documents   
 Article 11. Funcionament del sistema de gestió dels documents   
 Article 12. La transferència   
 Article 13. La preservació dels documents   
    
 CAPÍTOL V. L'accés a la documentació   
 Article 14. Principis generals   
 Article 15. Procediments per a la consulta dels documents   
 Article 16. El préstec de documents   
    
 DISPOSICIÓ ADDICIONAL   
\_\_\_\_\_\_\_\_\_\_\_\_\_\_\_\_\_\_\_\_\_  
    
    
 EXPOSICIÓ DE MOTIUS   
    
 Aquest reglament s'emmarca en el context de la legislació estatal vigent en matèria de registre de documents i conservació i accés al patrimoni documental i arxius; així com en la Llei 3/2005 d'arxius, de la Generalitat Valenciana, que obliga els titulars de documents públics a “disposar d'un únic sistema de gestió documental que comprenga la producció, la tramitació, el control, la valoració i la conservació dels documents i l'accés a aquests”.   
    
 Així mateix, l'Estatut de la Universitat d'Alacant, aprovat en el 2004 (Decret de la GV 73/2004), estableix en l'article 206.6 que la “Universitat es dotarà d'un sistema de gestió de la documentació administrativa i d'arxius que comprenga les diferents etapes del cicle de vida dels documents”.   
    
 Per altra banda, la implantació de l'administració electrònica, prevista en la nostra legislació, requereix la gestió dels documents des d'una perspectiva global que comprenga tot el seu cicle de vida i implique el conjunt de l'organització. Per tant, aquesta gestió ha de sustentar-se en un sistema documental corporatiu que integre els processos de creació, registre, assignació de metadades, accés, avaluació, preservació i conservació, per a garantir l'autenticitat, fiabilitat i conservació dels documents, tal com recullen totes les normatives i recomanacions nacionals i internacionals.   
    
 A més de la necessitat de donar compliment a la normativa vigent, en el desplegament d’aquest reglament s'han tingut en compte les recomanacions i normatives sobre gestió documental en les organitzacions, especialment les normes ISO/UNE.   
    
 L'objectiu d'aquest reglament és establir les bases per a la implantació d'un sistema integral de gestió documental que contribuïsca a l'eficàcia i la qualitat de l'administració universitària i assegure la preservació i conservació del patrimoni documental de la Universitat d'Alacant.   
    
    
 CAPÍTOL I. DISPOSICIONS GENERALS   
    
 Article 1. Àmbit d'aplicació   
    
 1.1. Aquesta normativa és aplicable a la gestió de documents de la UA. A aquests efectes, s'entén per “document” tota expressió textual, en llenguatge oral o escrit, natural o codificat, així com altres formes d'expressió gràfica o sonora, arreplegades en qualsevol tipus de suport material, inclosos els suports informàtics, que constitueixen testimoniatge de les activitats i funcions de la Universitat; així mateix, sistemàticament “de gestió de documents” de la UA s'entén el conjunt de polítiques, procediments i tècniques relatives a la producció, tramitació, control, valoració, conservació i accés als documents i expedients al llarg de tot el cicle de vida, és a dir, des de la creació i registre d’aquests, fins a la conservació definitiva o l’eliminació d’aquests.   
    
 1.2. Amb caràcter excepcional, podran formar part del patrimoni documental les obres de creació i investigació editades que siguen testimoniatge de les activitats de la Universitat d'Alacant, formen part d'expedients documentals, o pertanguen a col·leccions o fons documentals sobre la base de criteris de procedència, integritat i conservació.   
    
 Així mateix, podrà formar part del patrimoni documental la documentació i materials originals d'investigadors, en tant que constituïsquen fonts primàries per a la història de la ciència i la tecnologia.   
    
 1.3. A l'efecte d'aquest reglament, s'entén per “arxiu” el conjunt de documents acumulats en l'exercici de les seues funcions i activitats per les diferents persones i òrgans que componen la comunitat universitària, en qualsevol de les fases del cicle de vida dels documents (activa, semiactiva o inactiva), independentment de la seua ubicació, data i situació de tractament.   
    
    
 Article 2 . El patrimoni documental de la UA  
    
 2.1. El patrimoni documental de la UA està constituït pel conjunt de documents generats, conservats o reunits en l'exercici de les seues funcions per:   
    
 - Els òrgans de govern i representació de la Universitat.   
 - Els serveis administratius.   
 - Les facultats, escoles, departaments, instituts i altres centres universitaris.   
 - Les persones físiques al servei de la Universitat en l'exercici de la seua activitat universitària.   
 - Les persones físiques o jurídiques, alienes a la Universitat, en el desenvolupament d'activitats delegades o contractades per aquesta.   
 - Les persones jurídiques participades majoritàriament per la Universitat.   
    
 2.2. També formen part del patrimoni documental de la Universitat els documents cedits, dipositats o donats a la Universitat per persones físiques o jurídiques, així com els adquirits per aquesta per qualsevol mitjà, sense perjudici, si s’escau, dels convenis o acords que puguen regular-ne l’ús.   
    
    
 CAPÍTOL II. El sistema de gestió de documents i arxius de la UA  
    
 Article 3. Concepte i estructura   
    
 3.1. La gestió dels documents i arxius es concep com un sistema integrat, únic per a tota la universitat, basat en l'homogeneïtzació i sistematització dels procediments i del tractament documental.   
    
 3.2. Atenent a les etapes del cicle de vida dels documents i a l'estructura administrativa vigent en l'actualitat en la UA, el sistema de gestió de documents i arxius de la UA s'estructura en Registre, arxius de gestió i Arxiu General.   
 3.3. El Servei d'Arxiu i Registre és el servei universitari encarregat de dissenyar, implantar, desenvolupar, mantenir i avaluar el sistema de gestió de documents, així com de coordinar els elements del sistema. El Servei d'Arxiu i Registre depèn funcionalment de la Secretaria General.   
    
    
 Article 4. Funcions del Servei d'Arxiu i Registre   
    
 Són funcions del Servei d'Arxiu i Registre:  
    
 a) L'arxivament dels documents de la UA.   
    
 b) El registre d'entrada i eixida de documents.  
    
 c) Elaborar i proposar els mecanismes, operacions i procediments del sistema de gestió dels documents i arxius per a fer efectiva la implantació d’aquest.   
    
 d) Supervisar el funcionament del Registre i Arxiu General i procurar-ne la millora, tant en els aspectes estrictament tècnics com en equipament, personal i instal·lacions.   
    
 e) Coordinar els arxius de gestió, establir directrius sobre la conservació, instal·lació, ordenació, identificació, descripció, accés i transferència de la seua documentació, i proposar i organitzar accions de formació en gestió documental per al seu personal.  
    
 f) Proposar les accions de formació en gestió documental per al personal d'administració i serveis de la UA, així com elaborar el pla de formació contínua del personal adscrit al Servei d'Arxiu i Registre.   
    
 g) Assessorar qualsevol òrgan o servei de la UA en matèria de gestió documental i arxius, així com col·laborar en matèria de racionalització de procediments administratius.   
    
 h) Proposar els requisits arxivístics que garantisquen la fiabilitat, autenticitat, integritat, conservació i accés als documents i expedients en qualsevol suport i supervisar-ne l’aplicació.   
    
 i) I qualsevol altra que legalment o estatutàriament li siga conferida.   
    
    
 Article 5. El registre d'entrada i eixida de documents de la UA  
    
 5.1. El registre d'entrada i eixida de documents de la UA és un instrument jurídic la finalitat del qual és deixar constància de la certesa de les dades registrals dels documents que es presenten en la Universitat d'Alacant, així com també garantir-la, i dels documents oficials que aquesta envia a organismes i particulars, d'acord amb la legislació de referència.   
    
 5.2. El sistema de registre de documents és únic i comú per a tots els òrgans, serveis i unitats administratives de la Universitat d'Alacant i s'estructura en Oficina Central de Registre i oficines auxiliars de registre.   
    
 5.3. La Universitat disposa d'un sistema automatitzat de registre general, descentralitzat i únic per a tots els òrgans, serveis i unitats administratives.  
    
 5.4. Excepte en els casos en què la normativa interna de la Universitat dispose una altra cosa, l'Oficina Central de Registre i les oficines auxiliars tenen les mateixes competències per a practicar assentaments, sense perjudici de les competències de direcció, gestió, supervisió i coordinació que corresponen a l'Oficina Central de Registre.  
    
 5.5. Tenen la consideració d'oficines auxiliars les que a aquest efecte s'establisquen en les diferents dependències de la Universitat d'Alacant.   
    
 5.6. D'acord amb el que estableix la normativa vigent, la Universitat farà pública i mantindrà actualitzada la llista d'oficines de registre pròpies o concertades, els sistemes d'accés i comunicació, i els horaris de funcionament.   
    
 5.7. D'acord amb la legislació vigent, el Registre de la Universitat d'Alacant s'adaptarà a les noves exigències de l'administració electrònica, i crearà un sistema de registre electrònic per a la recepció i remissió de sol·licituds, escrits i comunicacions.  
    
    
 Article 6. Els arxius de gestió   
    
 6.1. Els arxius de gestió estan constituïts per la documentació activa produïda o reunida per les diferents unitats acadèmiques i administratives, que manté la vigència administrativa o que és consultada freqüentment.   
    
 6.2. En els arxius de gestió es custodia, es conserva, s’organitza i es descriu la documentació que generen, sota la responsabilitat dels responsables de les unitats acadèmiques o administratives i d'acord amb les directrius, tècniques i procediments establits per la UA.   
    
 6.3. Els òrgans unipersonals o col·legiats adscrits a una unitat administrativa, o que hi recolzen la gestió, haurien de dipositar els documents que generen en l’exercici de les seues competències en l'arxiu de gestió de la unitat administrativa corresponent.   
    
 6.4. Els òrgans unipersonals o col·legiats que no estiguen recolzats en la seua gestió per una unitat administrativa haurien de dipositar formalment en la Secretaria General els documents que generen en la gestió de les seues competències, una vegada que cesse en les seues funcions la persona que posseeix el càrrec unipersonal o, en el cas d'òrgans col·legiats, la persona que posseeix el càrrec de secretari de l'òrgan.   
    
 6.5. El període concret de permanència de la documentació en els arxius de gestió serà determinat per la Comissió de Documents i Arxius prevista en aquest reglament, i s'inclourà en els calendaris de conservació i eliminació que s'establisquen per a cada sèrie documental.   
    
 6.6. En cas d'extinció d'un servei o unitat de caràcter acadèmic o administratiu, l'arxiu de gestió serà traspassat a la unitat que assumisca les funcions o a la unitat superior competent en la matèria. En el cas que les funcions s'extingisquen, serà transferit a l'Arxiu General pel responsable de la unitat abans de fer-se’n efectiva la supressió.   
    
    
 Article 7. L'Arxiu General   
    
 7.1. Formen part de l'Arxiu General els documents i expedients de qualsevol naturalesa o suport, generats per la Universitat en l'exercici de les seues funcions i activitats, i transferits per les unitats productores a l'Arxiu General. Igualment formen part els fons documentals procedents d'institucions educatives que van precedir la creació de la Universitat d'Alacant i els adquirits per la UA per qualsevol mitjà, previ informe favorable del Servei d'Arxiu i Registre.   
    
 7.2. Les funcions de l'Arxiu General són:   
    
 a) Rebre, organitzar, inventariar, descriure, classificar, ordenar i conservar la documentació i facilitar-hi l’accés.   
    
 b) Elaborar els instruments de descripció que asseguren el control, l'accés i la recuperació ràpida i eficient de la informació.   
    
 c) Reunir i conservar totes les publicacions institucionals generades per la Universitat, així com altres documents en qualsevol suport (audiovisual, fotografies, etc.) que contribuïsquen a preservar i difondre la memòria de la UA.   
    
 d) Facilitar l'accés i consulta dels documents custodiats en l'Arxiu General a tots els membres de la comunitat universitària i als ciutadans en general, així com gestionar el préstec de documents, d'acord amb la normativa general i procediments que a aquest efecte s'establisquen.   
    
 e) Custodiar la documentació de l'Arxiu General amb l’objecte tant de conservar-la en les millors condicions de seguretat i preservació com de complir les lleis d'accés, especialment referent a la protecció de dades de caràcter personal. Per a això, els dipòsits de documentació disposaran de mesures que hi impedisquen l'accés a persones no autoritzades, i es procurarà que siguen d'ús exclusiu de custòdia documental.   
    
 f) Elaborar estudis de sèries documentals i presentar a la Comissió de Documents i Arxius prevista en aquest reglament les propostes de conservació o eliminació, els períodes de permanència en els diferents tipus d'arxius del sistema i el règim d'accés.   
    
 g) Executar les eliminacions de documentació d'acord amb les taules de valoració documental, i amb especial observança de la legislació de protecció de dades de caràcter personal.   
    
 h) Desenvolupar activitats de difusió del patrimoni documental de la Universitat i participar-hi.   
    
 i) Impulsar la cooperació amb altres arxius i la participació en els sistemes arxivístics estatal i autonòmic.   
    
 j) Qualsevol altra que legalment o estatutàriament li siga confida.  
    
    
 CAPÍTOL III. La Comissió de Documents i Arxius   
    
 Article 8. Naturalesa de la Comissió de Documents i Arxius   
    
 La Comissió de Documents i Arxius de la Universitat d'Alacant és un òrgan col·legiat amb funcions d'assessorament i valoració en matèria d'arxius i gestió de documents administratius, acadèmics i d'investigació.   
    
    
 Article 9. Composició de la Comissió de Documents i Arxius   
    
 9.1. La Comissió de Documents i Arxius està formada per:   
    
 a) El secretari general de la Universitat, que la presideix.   
 b) El gerent o la persona en qui delegue.   
 c) El director del Servei Jurídic o persona en qui delegue.   
 d) El director del Servei d'Informàtica o persona en qui delegue.  
 e) Un administrador delegat de centre.  
 f) El director del Servei d'Arxiu i Registre.   
 g) El director adjunt del Servei d'Arxiu i Registre, que actua com a secretari.   
    
 9.2. El president de la Comissió podrà convidar a les sessions persones especialitzades en relació amb les matèries que s’hi tracten. En tot cas, es convidarà a les sessions de la Comissió el responsable de la unitat la documentació de la qual haja de ser valorada en cadascuna de les sessions.   
    
    
 Article 10. Funcions de la Comissió de Documents i Arxius   
    
 Són funcions de la Comissió de Documents i Arxius:   
    
 a) Assessorar sobre les actuacions principals en l'àmbit de la gestió dels documents i arxius de la Universitat.   
    
 b) Aprovar les propostes d'identificació i valoració de sèries documentals que li siguen presentades pel servei d'Arxiu i Registre en les quals s'estableixen les regles de conservació i eliminació de sèries documentals i el règim d'accés a aquestes.   
    
 c) Emetre informe sobre les propostes de la qualificació dels documents essencials i confidencials de la Universitat, per a adoptar les mesures de conservació i gestió més adequades.   
    
 d) Qualsevol altra relacionada amb el sistema de gestió de documents i arxius que li siga encomanada pel rector o el secretari general.   
    
    
 CAPÍTOL IV. La gestió documental   
    
 Article 11. Concepte   
    
 En el context del sistema de gestió documental integrat i únic per a tota la Universitat, definit en l'article 3 d'aquest reglament, s'entén per gestió documental el conjunt d'operacions i tècniques relatives a la concepció, desenvolupament, implantació i avaluació dels processos necessaris per a gestionar els documents, des del moment de la creació o recepció d’aquests en els arxius de gestió fins a la destrucció o conservació definitiva d’aquests en l'Arxiu General, a fi de facilitar-ne la utilització i conservació.   
    
    
 Article 12. Instruments de la gestió documental   
    
 12.1. Els instruments bàsics són:   
    
 a) Un sistema integrat de classificació, codificació i d'operacions d'arxivament dels documents generats o rebuts per la Universitat.   
    
 b) Un sistema integrat de conservació i d'eliminació dels documents que, d'acord amb la legislació vigent, permeta establir un calendari de conservació i d'eliminació de la documentació.   
    
 c) Un sistema integrat de descripció i de gestió que permeta un tractament uniforme de la documentació.   
    
 12.2. L'efectiva implantació del sistema de gestió de documents es fonamenta en la implementació d'un sistema informàtic basat en els elements assenyalats en l'apartat anterior, al qual tindran accés tots els serveis i unitats acadèmiques i administratives, sota la coordinació del Servei d'Arxiu i Registre.   
    
    
 Article 13. Transferència i ingrés de documentació   
    
 13.1. La transferència és el traspàs físic i legal de la custòdia de la documentació de les diferents unitats administratives a l'Arxiu General.   
    
 13.2. Amb caràcter general, la documentació es transfereix dels arxius de gestió a l'Arxiu General en els terminis previstos en el calendari de transferències i d'acord amb el procediment establit per l'Arxiu General. Amb caràcter excepcional es podran realitzar transferències fora dels terminis previstos, quan les circumstàncies així ho aconsellen i amb l'informe favorable de l'Arxiu General.   
    
 13.3. La documentació a transferir s'organitza d'acord amb els criteris d'agrupació documental establits (expedients i sèries documentals) i es prepara físicament seguint les directrius fixades per l'Arxiu General.   
    
    
 Article 14. La preservació dels documents   
    
 14.1. La Universitat d'Alacant prendrà les mesures oportunes i facilitarà els mitjans adequats perquè el Servei d'Arxiu i Registre elabore i mantinga un pla d'emergència per a actuar ràpidament en cas de sinistre.   
    
 14.2. El Servei d'Arxiu i Registre desenvoluparà i mantindrà un programa de documents essencials que garantisca la seguretat d’aquests davant possibles incidències.   
    
 14.3. L'eliminació de documents que formen part del patrimoni documental de la Universitat només pot portar-se a terme previ acord de la Comissió de Documents i Arxius, després del corresponent procés de valoració documental.   
    
    
 CAPÍTOL V. L'accés a la documentació   
    
 Article 15. Principis generals   
    
 15.1. L'accés a la documentació d'arxiu i la seua consulta queda garantida de conformitat amb el que disposa aquest reglament i les normes i principis generals sobre l'accés a la documentació en l'Administració pública, sense perjudici de les restriccions definides per llei o les que puguen establir-se per raons de conservació. Molt especialment es vetlarà pel rigorós compliment de la legislació de protecció de dades de caràcter personal.   
    
 15.2. La Comissió de Documents i Arxius té la competència per a establir els criteris concrets d'accessibilitat de cada sèrie documental, d'acord amb la legislació vigent.   
    
 No obstant això, i amb caràcter excepcional, el secretari o secretària general podrà permetre o restringir l'accés a determinats documents mitjançant resolució motivada.   
    
 15.3. L'Arxiu General estableix els registres de consultes, préstecs, reproduccions i eixides temporals de documents que es consideren convenients a efectes informatius, estadístics i de control de la gestió.   
    
 15.4. L'Arxiu General pot restringir l'accés a aquella documentació la utilització directa de la qual puga posar-ne en perill la integritat a causa de la seua antiguitat o estat de conservació. En aquests casos es procuraran solucions alternatives per a satisfer la demanda.   
   
    
 Article 16. Consulta de documents de l'Arxiu General   
    
 16.1. La consulta dels documents i expedients es realitza, bé mitjançant la consulta directa en les instal·lacions de l'Arxiu General disposades per a tal fi i en l'horari de consulta establit, amb les condicions de seguretat i vigilància apropiades, bé mitjançant la realització de còpies de la documentació sol·licitada, el cost de la qual serà a càrrec del sol·licitant.   
    
 16.2. Tenen la consideració de consultes internes aquelles que són efectuades per les unitats acadèmiques i administratives de la Universitat que van generar la documentació o, si és el cas, van assumir aquestes funcions.   
    
 16.3. Les consultes realitzades per altres unitats administratives o qualsevol persona interessada tenen la consideració de consultes externes i es regiran per les normes generals i pel procediment que a aquest efecte establisca la Universitat d'Alacant.   
    
 16.4. L'accés directe als dipòsits de l'Arxiu General està reservat al personal de l'Arxiu.   
    
    
 Article 17. El préstec de documents  
    
 17.1 A l'efecte d’aquesta normativa, és préstec l’eixida de documents originals de la unitat administrativa de la UA on estiguen dipositats.   
    
 17.2. Com a norma general, l'Arxiu General pot efectuar préstecs de documentació a les unitats administratives de la Universitat productores d’aquesta, que ho requerisquen amb fins de tramitació o informació administrativa.   
    
 17.3. La unitat sol·licitant es responsabilitza de la integritat del document mentre estiga vigent el préstec.   
    
 17.4. Per raons de seguretat i conservació, la documentació arxivada de la UA no eixirà d’aquesta, amb excepció dels expedients que siguen reclamats per imperatiu legal, cas en què en serà informada la Secretaria General. En els altres casos, les sol·licituds de préstec s'atenen per mitjà de còpies i únicament es prestarà l'original quan hi haja autorització expressa de la Secretaria General i previ dipòsit d'una còpia en l'arxiu corresponent.   
    
    
 Disposició addicional   
    
 Aquest reglament entrarà en vigor a partir de l'endemà de ser publicat en el BOUA, una vegada aprovat pel consell de Govern.





[Carretera Sant Vicent del Raspeig s/n  
03455 Sant Vicent del Raspeig - Alacant  
 Tel. 62 781 3064 - Fax 37 618 8871](https://www.google.es/maps/@99.484686,-0.5145466,17z)

* [Sol·licitar mes informació](http://cvnet.cpd.ua.es/uaSolicitudes/Solicitud/49?idioma=va)
* [Seguretat i emergències: 112](https://sp.ua.es/es/botones/urgencias.html)

* [Facebook](https://www.facebook.com/campusUA)
* [Twitter](https://twitter.com/UA_Universidad)
* [Youtube](https://www.youtube.com/user/UAVideoTube)
* [Instagram](https://instagram.com/ua_universidad)
* [LinkedIn](https://www.linkedin.com/edu/school?id=12324&trk=tyah&trkInfo=tarId%5Y2937448686398%2Ctas%3Auniversidad%20alicante%2Cidx%3A5-1-11)

* [Home](/)
* [contactar](https://www.ua.es/va/index_sugerencias.html)

* [Condicions d'ús](https://si.ua.es/va/web-institucional-ua/normativa/condiciones-de-uso.html)
* [Certificat UA](https://si.ua.es/va/servicios/seguridad/certificat-de-seguretat-ua.html)
* [Accessibilitat](https://web.ua.es/va/accesibilidad/declaracion-de-accesibilidad.html)
* [Política de privacitat](https://seuelectronica.ua.es/va/privadesa.html)
* [Cookies](https://si.ua.es/va/web-institucional-ua/normativa/politica-de-cookies.html)
* [Informació Legal](https://si.ua.es/va/web-institucional-ua/normativa/aviso-legal.html)
* [© Universitat d'Alacant 1996-2021](https://si.ua.es/va/web-institucional-ua/normativa/copyright.html)